**SAISTOŠO NOTEIKUMU PROJEKTS**

|  |  |  |
| --- | --- | --- |
| 2025. gada \_\_\_. \_\_\_\_\_\_\_\_ | Ventspilī | Nr.\_\_\_\_(protokols Nr.\_\_\_\_; \_\_\_\_.§) |

**Par augstas detalizācijas topogrāfiskās informācijas aprites un maksas kārtību Ventspils valstspilsētas pašvaldībā**

|  |  |
| --- | --- |
|  | *Izdoti saskaņā ar Ģeotelpiskās informācijas likuma 13. panta sesto daļu, 26. panta trešo un 7.1 daļu, Ministru kabineta 2012. gada 24. aprīļa noteikumu Nr.281 “Augstas detalizācijas topogrāfiskās informācijas un tās centrālās datu bāzes noteikumi” 69., 79. un 81. punktu* |

**I. Vispārīgie jautājumi**

1. Saistošie noteikumi (turpmāk – Noteikumi) nosaka kārtību, kādā Ventspils valstspilsētas pašvaldībā (turpmāk – Pašvaldība) notiek augstas detalizācijas topogrāfiskās informācijas izsniegšana, iesniegšana, pieņemšana pārbaudei un reģistrācija Pašvaldības topogrāfiskās informācijas datubāzē (turpmāk – Datubāze), kā arī nosaka maksu un tās samaksas kārtību par augstas detalizācijas topogrāfiskās informācijas izsniegšanu no Datubāzes, pārbaudi un reģistrāciju Datubāzē.
2. Noteikumu izpratnē augstas detalizācijas topogrāfiskā informācija ir tāda ģeotelpiskā informācija, kuras mēroga noteiktība ir 1:500 un lielāka, un kuru attēlo topogrāfiskajā plānā un izpildmērījuma plānā (turpmāk – topogrāfiskā informācija).
3. Noteikumi attiecas uz personām, kas Pašvaldības administratīvajā teritorijā veic:
	1. ģeodēziskos, topogrāfiskos, kadastrālās uzmērīšanas vai zemes ierīcības darbus;
	2. visa veida būvju un inženierkomunikāciju projektēšanu, būvniecību, t.sk. pārbūvi, nodošanu ekspluatācijā vai ekspluatāciju.

**II. Topogrāfiskās informācijas iesniegšanas, pieņemšanas un izsniegšanas kārtība**

1. Pašvaldībā topogrāfisko informāciju pieņem, pārbauda, Datubāzē reģistrē un izsniedz Pašvaldības iestādes “Ventspils domes administrācija” Arhitektūras un pilsētbūvniecības nodaļa, kas ir Datubāzes turētāja (turpmāk – Datubāzes turētājs).
2. Ģeodēziskos darbos sertificēta persona (turpmāk – Mērnieks) vai komersants iesniedz topogrāfisko informāciju Datubāzes turētājam pārbaudei, saskaņošanai un reģistrācijai Datubāzē, nosūtot to digitālā veidā vektordatu DWG datņu formātā uz e-pastu: apn@ventspils.lv.
3. Pirms topogrāfiskā plāna iesniegšanas pārbaudei un reģistrācijai Datubāzē, to saskaņo ar inženiertīklu turētājiem, kuru inženiertīkli atrodas teritorijā, kurā veikta topogrāfiskā uzmērīšana, atbilstoši Noteikumu 1. pielikumā norādītajam sarakstam. Inženiertīklu turētāji ir atbildīgi par inženiertīklu uzmērījuma un attēlojuma pareizību to izsniegtajos datos, apliecinot to ar atbildīgās personas skaņojumu uz mērniecības darbu izpildītāja iesniegtā topogrāfiskā plāna.
4. Pārbaudot topogrāfiskā plāna atbilstību normatīvajos aktos noteiktajām prasībām, Datubāzes turētājs piecu darba dienu laikā no topogrāfiskā plāna un samaksas saņemšanas:
	1. reģistrē topogrāfisko plānu Datubāzē;
	2. atsaka reģistrāciju, norādot pamatojumu, un nosūta attiecīgo datni iesniedzējam labojumu veikšanai.
5. Topogrāfiskā plāna robežas ir:
	1. 6 metri aiz uzmērāmās zemes vienības robežas;
	2. uzmērāmās zemes vienības pieguļošās ielas teritorija starp sarkanajām līnijām;
	3. no jūras krasta kāpas vietas, kur sasniedz augstākās bangas;
	4. ielu inženiertīkliem – ielas sarkanajās līnijās;
	5. kaimiņu zemes vienībās - norādītās ēku (būvju) kontūras, kas atrodas līdz 10 metru attālumā no uzmērījuma robežas.
6. Papildus normatīvajos aktos noteiktajam, Mērniekam topogrāfiskajā plānā jāattēlo:
	1. visi uzmērāmajā teritorijā esošie valsts un vietējā ģeodēziskā tīkla punkti;
	2. ja uzmērāmajā teritorijā atrodas vietējā ģeodēziskā tīkla (turpmāk – VT) punkts - jāattēlo VT punkts ar norādi “Uzmanību – ģeodēziskā tīkla punkts! Projektējot saglabāt”. Ja uzmērāmajā teritorijā Datubāzē esošais VT punkts ir iznīcināts, Mērnieks sagatavo aktu par VT punkta iznīcināšanu un iesniedz to Datu bāzes turētāja pilnvarotam speciālistam. Informāciju par VT punktiem bez maksas var saņemt pie Datubāzes turētāja vai Pašvaldības oficiālajā tīmekļvietnē: [www.ventspils.lv](http://www.ventspils.lv);
	3. ja veic topogrāfisko uzmērījumu zemes vienības daļai - ēku (būvju) izvietojums visā īpašumā;
	4. ielu sarkanās līnijas, aizsargjoslas, kā arī VT un valsts ģeodēziskā tīkla punkti un to aizsargjoslas.
7. Ja iesniegtajā topogrāfiskajā informācijā tiek konstatētas būtiskas atšķirības no Datubāzē reģistrētajiem datiem, tad Datubāzes turētājam ir tiesības prasīt no topogrāfisko darbu veicēja iesniegt uzmērīšanas lietu un lauka mērījumu datu izdrukas, lai pārliecinātos par mērījuma ticamību.
8. Topogrāfiskā plāna uzmērīšanas beigu datums, kā arī inženiertīklu turētāju saskaņojuma datums nedrīkst būt vecāks par sešiem mēnešiem brīdī, kad topogrāfiskais plāns tiek iesniegts pārbaudei un reģistrācijai Datubāzē. Topogrāfiskā plāna derīguma termiņš ir divi gadi no tā reģistrācijas datuma Datubāzē, ja nav mainījusies faktiskā situācija apvidū.
9. Ielu sarkanās līnijas, aizsargjoslas, vietējos ģeodēziskā tīkla punktus un topogrāfisko informāciju, kas nepieciešama mērniecības darbu veikšanai, Datubāzes turētājs no Datubāzes izsniedz elektroniski trīs darba dienu laikā pēc pieprasījuma saņemšanas.
10. Uzmērīšanas darbu izpildei saņemtie Datubāzē pieejamie topogrāfiskās informācijas dati izmantojami kā informatīvs izziņas materiāls dabā esošo virszemes un apakšzemes objektu uzmērīšanai. Topogrāfiskajā uzmērīšanā, izmantojot iepriekš iegūtu topogrāfisko informāciju par attiecīgo teritoriju un veicot tās pārbaudi, Mērnieks topogrāfiskajā plānā norāda visu attēloto inženierkomunikāciju diametru, materiālu un citus raksturlielumus.
11. Ja, veicot būvdarbus, tiek atrasti topogrāfiskajos plānos neuzrādīti vai plānam neatbilstoši izvietoti inženiertīkli, Mērnieks fiksē to novietojumu dabā, uzmēra un ataino topogrāfiskajā plānā vai inženiertīklu izpildmērījumā.
12. Sagatavojot objekta novietnes izpildmērījuma plānu, objekta nodošanai ekspluatācijā, ir jāveic faktiskās topogrāfiskās situācijas uzmērīšana, tajā norādot:
	1. uzmērītos un projektētos ēkas ārējos izmērus, uzmērīto un projektēto ēkas attālumu līdz zemes vienības robežām, ēkas vertikālo piesaisti (tīrās grīdas atzīmi), ēkas cokola, dzegas, kores augstuma atzīmes, ēkai pievienoto ārējo inženiertīklu izvietojumu, citu vienlaikus izbūvētu inženierbūvju (grāvji, ceļi, laukumi, dīķi u.tml.) izmērus, žoga izvietojumu un tā augstumu;
	2. ēkas vertikālās piesaistes attēlo, noformējot ēkas vertikālo uzmērījuma plānu, tajā norādot arī ēkas faktisko augstumu no zemes planējuma atzīmes;
	3. jaunuzbūvētās būves faktiskās novietnes novirzi attiecībā pret būvniecības ieceres dokumentācijā projektēto;
	4. ielu sarkanās līnijas, aizsargjoslas, kā arī VT un valsts ģeodēziskā tīkla punktus un to aizsargjoslas.
13. Objekta novietnes izpildmērījuma plānu var izmantot par pamatni izmaiņu izstrādāšanai būvniecības dokumentācijā.
14. Lai topogrāfisko informāciju varētu reģistrēt Datubāzē:
	1. sagatavojot inženiertīklu izpildmērījuma plānu, tajā jānorāda pazemes inženiertīklu izvietojums, augstuma atzīmes, kā arī to tehniskos parametrus: garumu, diametru, materiālu, citus raksturīgos rādītājus, ja tie sniedz detalizētāku informāciju par inženiertīklu, kā arī izpildmērījuma plānā jāatspoguļo nedarbojošies (atslēgtie) vai neeksistējosie inženiertīkli, norādot vai inženiertīkls ir atslēgts vai demontēts;
	2. sagatavojot būvju izpildmērījuma plānu transportbūvēm, laukumiem, tajā jānorāda būves novietojums (arī seguma virszemes situācijas elementi, piemēram, aku vāki, gūlijas u.tml.), piesaistes attālums līdz zemes vienības robežām, būves vertikālā piesaiste (augstuma atzīmes), izmēri, ar būvi saistītie inženiertīkli, par tiem sniedzot informāciju, atbilstoši Noteikumu 22. punktā noteiktajam, visu būvju eksplikācija pa zemes vienībām, uzrādot to tehniskos parametrus, t.sk. seguma veidus (platību), izbūvēto inženierbūvju, piemēram, grāvju, izvietojumu, izmērus, vertikālās augstuma atzīmes, ceļa zīmju izvietojumu;
	3. sagatavojot būvju izpildmērījuma plānu hidrotehniskajām būvēm, tajā jānorāda būves novietojums, piesaistes attālums līdz zemes vienības robežai, izmēri, būves vertikālā piesaiste (krasta, gultnes (ja iespējams), ūdens līmeņa augstuma atzīme, mērījuma veikšanas datums u.tml.), būvdarbu laikā skartās teritorijas reljefa augstuma atzīmes, ar būvi saistīto inženiertīklu vai inženierbūvju izvietojums, attālumi no zemes vienības robežas, ja inženiertīkli ir izvietoti tuvāk kā 10 metri no zemes gabala robežas, visu būvju eksplikācija, kurā doti to tehniskie parametri: ūdenstilpēm – objekta platība m2, dziļums, inženiertīkliem garums, iebūves dziļums, materiāls, diametrs;
	4. sagatavojot būvju izpildmērījuma plānu meliorācijas būvēm, tajā jānorāda būves novietojums, augstumu atzīmes, izmēri, materiāls. Meliorācijas būvju elementus var mērīt pēc attiecīgo normatīvu prasībām un mērogiem, bet noformēt – pēc augstas detalizācijas topogrāfiskās informācijas apzīmējumu prasībām.
15. Saņemot personas rakstveida iesniegumu par būvju situācijas plāna izsniegšanu, Datubāzes turētājs izvērtē iespēju sagatavot būvju situāciju plānu. Ja būvju situācijas plānu ir iespējams sagatavot, to izsniedz piecu darba dienu laikā. Būvju situācijas plāns netiek sagatavots un izsniegts, ja Datubāzē nav pilnvērtīgas augstas detalizācijas topogrāfiskās informācijas par visu pieprasīto teritoriju vai virszemes stāvoklis apvidū neatbilst Datubāzē uzkrātajai topogrāfiskai informācijai.
16. Būvju situācijas plāns, ko izgatavo Mērnieks, ir nododams pārbaudei Datubāzes turētājam, lai pārbaudītu tā atbilstību normatīvajiem aktiem un aktuālo topogrāfisko informāciju ievietotu Datubāzē.

**III. Maksa par topogrāfiskās informācijas izsniegšanu no Datubāzes, tā pārbaudi un reģistrāciju Datubāzē**

1. Topogrāfiskās informācijas izsniegšana no Datubāzes, kā arī topogrāfiskās informācijas pārbaude un reģistrācija Datubāzē ir maksas pakalpojums saskaņā ar Noteikumu 2. pielikumā noteikto cenrādi. Samaksa jāveic pirms šajā Noteikumu punktā minēto darbību veikšanas.
2. Noteikumu 20. punktā minētā maksa netiek piemērota Pašvaldības iestādēm to funkciju un uzdoto pienākumu izpildei.

**IV. Noslēguma jautājumi**

1. Atzīt par spēku zaudējušiem Ventspils pilsētas domes 2013. gada 25. janvāra saistošos noteikumus Nr. 4 “Par augstas detalizācijas topogrāfiskās informācijas aprites kārtību Ventspils pilsētā” (Latvijas Vēstnesis, 2015., Nr. 35).
2. Noteikumu 20.punktā norādītā maksa piemērojama, sākot ar 2026. gada 1. janvāri.

Ventspils valstspilsētas pašvaldības

domes priekšsēdētājs J. Vītoliņš

1. pielikums Ventspils valstspilsētas pašvaldības domes

2025. gada \_\_\_.\_\_\_\_\_\_ saistošajiem noteikumiem Nr. \_\_\_\_

**Inženiertīklu īpašnieki/turētāji, ar kuriem saskaņojami topogrāfiskie plāni**

1. Elektriskie tīkli:
	1. AS ”Sadales tīkls”;
	2. AS “Augstsprieguma tīkls”
	3. SIA “VATS”.
2. Elektronisko sakaru tīkli:
	1. Valsts AS “Latvijas Valsts radio un televīzijas centrs”;
	2. SIA “Tet”;
	3. Pašvaldības iestāde “Ventspils Digitālais centrs”.
3. Ūdensapgādes un sadzīves kanalizācijas tīkli:

Pašvaldības SIA “ŪDEKA”.

1. Lietus kanalizācijas tīkli, ielu apgaismojums un tā tīkli, luksoforu sistēmas: Pašvaldības iestāde “Ventspils Komunālā pārvalde”.
2. Siltumtīkli: Pašvaldības SIA “Ventspils siltums”.
3. Citas institūcijas:
	1. Ventspils brīvostas pārvalde – pārvaldes īpašumā, valdījumā un apsaimniekošanā esošie inženiertīkli un objekti;
	2. VAS “Latvijas dzelzceļš” – Pašvaldības teritorijā esošā dzelzceļa infrastruktūra;
	3. SIA “Latvijas Propāna gāze” – Pašvaldības teritorijā esošie gāzes tīkli un objekti.

Ventspils valstspilsētas pašvaldības

domes priekšsēdētājs J. Vītoliņš

2. pielikums Ventspils valstspilsētas pašvaldības domes

2025. gada \_\_\_\_.\_\_\_\_\_ saistošajiem noteikumiem Nr. \_\_\_\_

**Cenrādis par augstas detalizācijas topogrāfiskās informācijas izsniegšanu, pārbaudi un reģistrāciju datubāzē**

|  |  |  |  |
| --- | --- | --- | --- |
| **Nr.p.k.** | **Pakalpojuma veids** | **Mērvienība** | **Cena\*, *eur*** |
| 1. | Topogrāfiskās informācijas izsniegšana no datubāzes | 1 datne (planšete) | 5,02 |
| **2.** | **Topogrāfiskā plāna pārbaude un reģistrācija datubāzē** |
| 2.1. | platībā līdz 0,3 hektāriem (ieskaitot) | 1 objekts | 18,75 |
| 2.2. | platība, kas pārsniedz 0,3 hektārus līdz 0,5 hektāriem (ieskaitot) | 1 objekts | 24,03 |
| 2.3. | platība, kas pārsniedz 0,5 hektārus līdz 1,0 hektāram (ieskaitot) | 1 objekts | 29,30 |
| 2.4.  | par katru nākamo hektāru virs 1 hektāra | 1 objekts | 10,82 |
| 2.5. | maksimālā cena par objektu | 1 objekts | 231,63 |
| **3.** | **Būvju situācijas plāna izsniegšana** |
| 3.1. | ar platību līdz 1 hektāram ieskaitot | 1 objekts | 30,69 |
| 3.2. | par katru nākamo hektāru virs 1 hektāra | 1 objekts | 9,41 |
| 4. | Izpildmērījuma plāna pārbaude, reģistrēšana un datubāzes aktualizēšana | 1 objekts | 13,47 |
| 5. | Aktualizēta topogrāfiskā plāna pārbaude, reģistrēšana un datubāzes aktualizēšana | 1 objekts | 13,47 |

\*Saskaņā ar Pievienotās vērtības nodokļa likuma 3. panta astoto daļu pievienotās vērtības nodoklis netiek piemērots.

Ventspils valstspilsētas pašvaldības

domes priekšsēdētājs J. Vītoliņš